《春日次韩耕云韵》
清代·龚諴

万里休论野鹤心，东来聊复写幽襟。山中故旧苍松老，柳外人家画阁深。

渺渺溪烟新雨后，离离春草旧城阴。风波满眼惊头白，破屋青灯一怅吟。

作者简介：字羽阶，江南常熟人。布衣。○羽阶，寒士也。王佥宪西涧爱其诗，时遗以粟，后西涧亦处窘迫，无周恤羽阶者矣。某岁除为人草寿序，携所酬值归，溺水死，同人醵金殓之，并刻遗集，至今知有羽阶姓名者。